b'\n_START_ARTICLE_\nTvangsmedisinering\n_START_PARAGRAPH_\nTvangsmedisinering er en behandlingsform og et tvangsmiddel innen psykisk helsevern. Gjennom tvangsmedisinering p\xc3\xa5tvinges mennesker \xc3\xa5 ta kjemiske legemidler mot sin vilje. Bruken av psykofarmakologisk virkende substanser tar ofte sikte p\xc3\xa5 \xc3\xa5 stabilisere individers tankeprosesser, atferd og/eller f\xc3\xb8lelsesliv, men kan ha mer eller mindre alvorlige bivirkninger._NEWLINE_Tvangsmedisinering er regulert gjennom psykisk helsevernloven, og b\xc3\xa5de oral og injektiv forskrivning er mulig. Behandlingen kan v\xc3\xa6re av lengre eller kortere varighet og v\xc3\xa6re av enten planlagt eller av mer akutt karakter. Tvangsmedisinering kan videre utf\xc3\xb8res b\xc3\xa5de under tvangsinnleggelse p\xc3\xa5 sykehus, og under poliklinisk behandling.\n_START_SECTION_\nKritikk\n_START_PARAGRAPH_\nDet har v\xc3\xa6rt debattert om samfunnet har for lav terskel for hva som kan anses for \xc3\xa5 v\xc3\xa6re normalt hva ang\xc3\xa5r tanker, f\xc3\xb8lelser, opplevelser og atferd. Diskusjonen har ofte v\xc3\xa6rt preget av en viss polarisering fra en sterk vektlegging av individets selvstendige rett og autonomi til selv fritt \xc3\xa5 bestemme over sitt eget liv under alle eller de fleste omstendigheter, til de som mener samfunnet har en plikt og rett til \xc3\xa5 ivareta individer som utgj\xc3\xb8r en fare for seg selv eller andre. Noen pasienter eller tidligere pasienter har gitt uttrykk for at de har hatt nytte av tvangsmedisinering, mens andre har gitt uttrykk for at tvangsmedisinering har blitt opplevd som dypt krenkende og nedbrytende for egen selvf\xc3\xb8lelse. Det har for \xc3\xb8vrig v\xc3\xa6rt rapportert bivirkninger av tvangsmedisinering slik ogs\xc3\xa5 andre medikamenter enn psykofarmaka har bivirkninger. Selv om tvangsmedisinering er omstridt er det stort sett enighet om at frivillighet er det beste alternativet for behandling med psykofarmaka, da frivillighet ogs\xc3\xa5 som regel gir best effekt av medisineringen. Diskusjonen dreier seg alts\xc3\xa5 ofte mer om hva som er rett \xc3\xa5 gj\xc3\xb8re n\xc3\xa5r individer motsetter seg behandling med psykofarmaka, enn om psykofarmaka kan v\xc3\xa6re nyttig i seg selv.\n_START_SECTION_\nKlageordning\n_START_PARAGRAPH_\nTvangsmedisinering kan p\xc3\xa5klages til Fylkeslegen hos Fylkesmannen, som kan oppheve vedtak om tvangsmedisinering. Ved behandling av klagesaker hos Fylkesmannen har man rett til bistand fra advokat.'